
	Παρουσίαση

της ποιητικής συλλογής

του Βάσου Λυσσαρίδη

Δηλώνω Παρών

στο Σπίτι της Κύπρου

Σε μια κατάμεστη αίθουσα με πλήθος εξέχουσες προσωπικότητες της Πολιτικής και του Πνεύματος, πραγματοποιήθηκε την Τετάρτη 16 Οκτωβρίου 2019, στο Σπίτι της Κύπρου στην Αθήνα, η εκδήλωση παρουσίασης της ποιητικής συλλογής του Βάσσου Λυσσαρίδη, με τίτλο Δηλώνω Παρών.
Η εκδήλωση διοργανώθηκε από το Σπίτι της Κύπρου και το Ίδρυμα Λυσσαρίδη, με την ευκαιρία της επικείμενης συμπλήρωσης 100 χρόνων από τη γέννηση του. Όπως ανέφερε η Μορφωτική Σύμβουλος της Πρεσβείας της Κυπριακής Δημοκρατίας δρ Νάντια Στυλιανού, καλωσορίζοντας το πολυπληθές ακροατήριο στο Σπίτι της Κύπρου, η εκδήλωση αποτελεί ελάχιστο φόρο τιμής προς τον Βάσο Λυσσαρίδη «μια μορφή ορόσημο στο διεθνές πολιτικό τοπίο, του οποίου η διαδρομή δεν είναι παρά μια κατάφαση της σύνδεσης της πολιτικής με τη δράση, του πνεύματος με την πράξη».
Τον συντονισμό της εκδήλωσης ανέλαβε η εκπαιδευτικός, συγγραφέας κ. Έλενα Περικλέους. Χαιρετισμό απηύθυναν, ο Πρέσβης κ. Κενεβέζος, ο εκπαιδευτικός δρ Γιώργος Χριστοδούλου, εκ μέρους του Δ.Σ. του Ιδρύματος Λυσσαρίδη, και ο ποιητής, δημοσιογράφος κ. Ανδρέας Ανδρουλιδάκης.
Για την ποιητική συλλογή Δηλώνω Παρών μίλησε ο πρώην Υπουργός Παιδείας και Θρησκευμάτων της Ελληνικής Δημοκρατίας, δημοσιογράφος κ. Πέτρος Ευθυμίου.
Στο πλαίσιο της εκδήλωσης παρουσιάστηκε, επίσης,  η βιογραφία του κ. Βάσου Λυσσαρίδη, Εκ βαθέων ,της Μάρως Αδαμίδου, από τη συγγραφέα.
Ποιήματα διάβασαν, η ηθοποιός κ. Χριστίνα Αλεξανιάν, ο ηθοποιός, σκηνοθέτης κ. Χάρης Χαραλάμπους, η ηθοποιός, εικαστικός κ. Λίλιαν Χατζηγεωργίου και η ηθοποιός Μάριαν Κυπριανού.

Η εκδήλωση ολοκληρώθηκε  με μελοποιημένη ποίηση του Βάσου Λυσσαρίδη, σε σύνθεση του πρώην Υφυπουργού Υγείας κ. Χρήστου Αηδόνη, την οποία ερμήνευσαν οι Εύη Καπάταη, Μπάμπης Τσέρτος, Γιώργος Χατζής και Κώστας Χατζηχριστοδούλου.

